Ylitorniolaiset osallistuivat vilkkaasti Kunnon Mummolaan - Tornionlaakso.net
Marketta Yrjänheikki puristaa ja puristaa ja puristaa... Testissä siis käsien puristusvoima.
YLITORNIO - Lapin Liikunta -yhdistyksen järjestämä Kunnon Mummola -päivä keräsi jälleen Ylitorniolla runsaslukuisesti kaiken ikäisiä mummoja ja pappoja testaamaan kuntoaan. Kun päivää oli vielä parisen tuntia jäljellä, oli kävijöitä ollut jo nelisenkymmentä.
Järjestäjät olivat kävijämäärään erittäin tyytyväisiä ja kertoivat, että Ylitorniolla on osallistuttu aina vilkkaasti. Toisin sanoen ylitorniolaiset ikäihmiset ovat kiinnostuneita terveydestään ja haluavat pitää huolta kunnostaan.
Fyysisen notkeuden, tasapainon ja lihasvoiman lisäksi testattiin myös muistia sekä mitattiin kehon koostumusta eli rasvan, nesteen ja lihasten määrää kehossa. Ylitornion terveyskeskuksesta Eila Kursula oli tekemässä verensokerin ja verenpaineen mittauksia.